Ulteriur Grischun - Reparar enstagl da bittar davent – il Repair Café a Cuira - Novitads - RTR
Bunura: Repair Café – cunter il trend da bittar davent tut
Legenda: Tadlar il audio Bunura: Repair Café – cunter il trend da bittar davent tut. Durada 02:47 minutas.
02:47 min, Actualitad dals 23.03.2019.
Ulteriur Grischun - Reparar enstagl da bittar davent – il Repair Café a Cuira
Mardi passà ha gì lieu a Cuira il segund Repair Café en la chasa da scola Lachen. Là pon ins purtar rauba che na funcziuna betg. Cun agid da persunas dal fatg, vegnan quellas lura reparadas.
L'emprim Repair Café ha gì lieu l'onn 2014 a Berna ed è vegnì inizià da la fundaziun per la protecziun da consuments. La filosofia è da dar cuntrapais al cumportament da consum, da sminuir ils munts da rument e da schanegiar las resursas.
Legenda: In dals voluntaris che reparescha al Repair Café. RTR, CARIN CADUFF
Legenda: Er maschinas in zic pli antiquadas èn stadas da chattar al Repair Café. RTR, CARIN CADUFF
Legenda: Era gameboys èn vegnids purtads per laschar reparar. RTR, CARIN CADUFF
Repair Café a Cuira
Mardi passà ha il Repair Café gì lieu per la segunda giada en la chasa da scola Lachen. A Cuira è l'iniziativa vegnida da Corina Peterelli, ch'è stada scolasta en la scola Lachen a Cuira. Auter che tar ils ulteriurs Repair Cafés ha la scolasta qua integrà ils scolars en il Repair Café. Quels han pudì accumpagnar ina persuna dal fatg e gidar da reparar la rauba ch'è vegniva purtada dals visitaders.
Quai è cool d'accumpagnar in profi e da vesair, co tut è bajegià si e funcziunescha. Quai è ina giada insatge auter che scola normala.
Las persunas che reparan ils objects ch'èn empaglia fan tuts quai sin basa voluntara. Quai èn surtut persunas pensiunadas, dentant er intgins giuvens e schizunt ina fatschenta ha mess a disposiziun dus emprendists.
Mia motivaziun da reparar chaussas voluntari è ch'jau less far insatge per l'ambient.
Las reparaturas èn gratuitas - il sulet che custa è il café e la petta ch'ins po cumprar durant ch'ins spetga.
Legenda: Guardar il video Repair café a Cuira. Durada 03:49 minutas.
Or da Telesguard dals 27.03.2019.